Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 512/12/6613	Žiar nad Hronom, 20.11.2012
EEČ : 2-52-160-2012

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 08. 09. 2012 v čase asi o 22.58 h viedol za stavu 0,60 mg/l alkoholu v dychu osobné motorové vozidlo zn. Škoda Octavia Combi 1.9D, ev. č. XXXXX, po príjazdovej komunikácii od miestnej komunikácie č. II/512 v Žarnovici k rodinnému domu č. 40/28 na Ulici Partizánskej v Žarnovici tým spôsobom, že od miestnej komunikácie cúval k rodinnému domu a ľavým predným kolesom prešiel cez nohu chodcovi XXXXX, 
lebo je nepochybné, že sa nestal skutok, pre ktorý sa vedie trestné stíhanie.
Odôvodnenie:
	Uznesením povereného príslušníka Okresného riaditeľstva PZ, Okresného dopravného inšpektorátu Žiar nad Hronom ČVS:ORP-69/DI-ZH-2012 zo dňa 09. 09. 2012 bolo začaté trestné stíhanie a súčasne vznesené obvinenie XXXXX, nar. 21. 02. 1984, za prečin ohrozenia pod vplyvom návykovej látky podľa § 289 ods. 1 Tr. zák. na tom skutkovom základe, že dňa 08. 09. 2012 v čase asi o 22.58 h viedol za stavu 0,60 mg/l alkoholu v dychu osobné motorové vozidlo zn. Škoda Octavia Combi 1.9D, ev. č. XXXXX, po príjazdovej komunikácii od miestnej komunikácie č. II/512 v Žarnovici k rodinnému domu č. 40/28 na Ulici Partizánskej v Žarnovici tým spôsobom, že od miestnej komunikácie cúval k rodinnému domu a ľavým predným kolesom prešiel cez nohu chodcovi XXXXX.

	Ku začatiu trestného stíhania a vzneseniu obvinenia došlo na základe telefonického oznámenia svedka XXXXX, ktorý na linku 158 oznámil, že "XXXXX chodí na aute opitý". Po príchode príslušníkov OO PZ XXXXX na miesto činu - Ulicu Partizánsku v Žarnovici títo zbadali na prístupovej ceste k rodinnému domu č. 28 odstavené osobné motorové vozidlo Škoda Octavia, ev. č. XXXXX, ktoré tam stálo s vypnutým motorom a na mieste vodiča sedel XXXXX. 

	Obvinený XXXXX vo svojej výpovedi uviedol, že dňa 08. 09. 2012 otec jeho družky XXXXX oslavoval 50 rokov. Všetci prítomní, asi 20 ľudí, požívali alkohol už od 15.00 h. Vo večerných hodinách, asi o 22.00 h, sa pohádal s družkou XXXXX. Po polhodine ku nim prišiel jej otec XXXXX, ktorý bránil svoju dcéru, pričom došlo k roztržke medzi nimi tromi, preto sa rozhodol odísť domov, pričom ho mal odviesť brat XXXXX, ktorý bol na oslave ako vodič. Následne k nim pristúpil XXXXX, ktorý ich všetkých začal ukľudňovať, hovoril im, aby sa na to vykašlali, aby sa nehádali na oslave a išli sa ďalej baviť. XXXXX keď odchádzal od nich, potkol sa na obrubníku a spadol. Keďže hádka neprestávala, brat odišiel domov a nechal ho tam. To ho rozčúlilo, v rozčúlení udrel po čelnom skle svojho vozidla a toto rozbil. Družka XXXXX mu dohovárala, ale povedal jej, nech ho nechá tak, nech ide preč. Sadol si do auta a zabuchol dvere a ostal tam sedieť. Asi po 10 minútach prišla na parkovisko hliadka polície, ktorá ho vyzvala, aby sa podrobil dychovej skúške, na čo reagoval, prečo by sa mal podrobiť, keď len sedel v nenaštartovanom aute. Po chvíli súhlasil, že sa podrobí, avšak nie, ako vodič. 

	Svedkovia XXXXX, XXXXX, XXXXX a XXXXX zhodne potvrdili okolnosti uvádzané obvineným XXXXX, popísali priebeh konfliktu, ako aj to, že na oslave všetci popíjali alkoholické nápoje vo väčšom množstve okrem XXXXX, ktorý robil šoféra. XXXXX vo svojej výpovedi potvrdil, že nikto mu po nohe vozidlom neprešiel, avšak v predmetnú noc spadol. XXXXX vo svojej výpovedi potvrdil, že si pamätá, že volal na linku 158, avšak nevedel, čo oznámil. Po prehratí záznamu uviedol, že bol značne opitý a na linku 158 volal preto, že sa bál, že XXXXX sadne za volant a odíde na aute. Nie si je vedomý, že by XXXXX utrpel nejaké zranenie na oslave. 

	Podľa § 289 ods. 1 Tr. zák. sa prečinu ohrozenia pod vplyvom návykovej látky dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky činnosť, pri ktorej by mohol ohroziť život alebo zdravie ľudí, alebo spôsobiť značnú škodu na majetku. 

	Z dôkazov zabezpečených v prípravnom konaní bolo jednoznačne preukázané, že obvinený XXXXX sa nachádzal v stave, ktorý Trestný zákon označuje pojmom "vylučujúci spôsobilosť", nakoľko tento sa podrobil dychovej skúške s pozitívnym výsledkom 0,60 mg/l alkoholu v dychu. Zo žiadnej svedeckej výpovede, ani iného dôkazu založeného v spisovom materiáli však nevyplýva, že by v tomto stave obvinený XXXXX vykonával činnosť, pri ktorej by mohol ohroziť život alebo zdravie ľudí, alebo spôsobiť značnú škodu na majetku. 

	Podľa § 215 ods. 1 písm. a) Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestné stíhanie. 

	Vzhľadom na to, že v prípravnom konaní nebol zabezpečený ani jeden dôkaz, ktorý by vyvolával dôvodné podozrenie, že obvinený svojím konaním naplnil zákonné znaky prečinu ohrozenia pod vplyvom návykovej látky podľa § 289 ods. 1 Trestného zákona, som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok

JUDr. Slavomír Višňovský
prokurátor